钦定古今图书集成/明伦汇编/官常典/第796卷 > 夹谷之奇
## 钦定古今图书集成/明伦汇编/官常典/第796卷 > 夹谷之奇

按《元史》本传，之奇，字士常，其先出女真加古部，后讹
为夹谷，由马纪领撒曷水，徙家于滕州。之奇少孤，舅
杜氏携之至东平，因受业于康晔，授济宁教授，辟中
书省掾。大兵南伐宋，授行省左右司都事。时行省官
与中书权臣有隙，特遣使核其财用，而之奇职文书，
亦被按问。张弘范率其属诣使者，言“夹谷都事素公”
清，若少有侵渔，弘范当与连坐。会御史台立，擢之奇
佥江南浙西道提刑按察司事，既而移佥江北淮东。
至元十九年，召为吏部郎中，立陟降澄汰之法，著为
令式。岁大旱，有司议平谷价，以遏腾涌之患。之奇言：
“莫若省经费，辍土木之役，庶足召和气，弭灾变，而有
丰稔之期。”二十一年，迁左赞善大夫。时裕宗为皇太
子，每进见必赐坐，顾遇甚优。权臣有欲以均输法益
国赋者，虑提刑按察司挠其事，请令与转运司并为
一职。诏集群臣议之。之奇言：“按察司者，控制诸路，发
擿奸伏，贵任匪轻。若使理财，则心劳事冗，将弥缝自
救之不暇，又安能绳纠他人哉？”并之弗便，事遂寝。又
与谕德李谦条具时政十事上之皇太子：一曰正心，
二曰睦亲，三曰崇俭，四曰几谏，五曰戢兵，六曰亲贤，
八曰尚友，九曰定律，十曰正名。会皇太子薨，除翰林直学士，改吏部侍郎，遂拜侍御史。二十五年，丁母忧，
以吏部尚书起复，屡请终制，不许。明年，卒。之奇虑识
精审，明于大体，而不忽细微，为政卓卓可称，虽老于
吏，学者自以为不及。为文章尤简严有法，多传于世
云。